**előterjesztés**

**Körmend Város Önkormányzata Képviselő-testülete 2022. április 6-i rendkívüli ülésére**

**Tárgy:** a [TOP\_Plusz-3.3.2-21 kódszámú "Helyi egészségügyi és szociális infrastruktúra fejlesztése](https://www.palyazat.gov.hu/top-plusz-332-21-helyi-egszsggyi-s-szocilis-infrastruktra-fejlesztse-1)" című pályázati felhívással kapcsolatos döntések meghozatala

**Tisztelt Képviselő-testület!**

A Regionális Fejlesztési Operatív Programok Irányító Hatósága „Helyi egészségügyi és szociális infrastruktúra fejlesztése” címmel hirdette meg pályázati felhívását a Terület- és Településfejlesztési Operatív Program Plusz keretében.

*A pályázat célja:* az egészségügyi alapellátásról szóló 2015. évi CXXIII. törvény 5. § (1) bekezdésének a) – e) pontja szerinti valamely feladatot ellátó, működési engedéllyel és NEAK finanszírozási szerződéssel, területi ellátási kötelezettséggel rendelkező egészségügyi szolgáltató(k) használtában, vagyonkezelésében, tulajdonában lévő ingatlan fejlesztése.

A pályázati felhívás szerint önállóan támogatható tevékenység az e**gészségügyi alapellátás** (közfinanszírozott és területi ellátási kötelezettséggel rendelkező háziorvosi, házi gyermekorvosi ellátás, fogorvosi alapellátás, alapellátáshoz kapcsolódó háziorvosi, házi gyermekorvosi és fogorvosi ügyeleti ellátás, védőnői szolgálat) **infrastruktúra fejlesztése**, melynek keretén belül támogatható: felújítás, korszerűsítés (beleértve az épületgépészeti, épületvillamossági és épületszerkezeti fejlesztéseket); átalakítás; bővítés; új épület építése; ingatlankiváltás; funkciójukat vesztett épületek hasznosítása, funkcióváltás.

Dél-Vas megye aprófalvas, természeti-táji erőforrásokban gazdag térsége számára elkülönített indikatív keretösszeg alapján az támogatási kérelem elszámolható összege minimum 50 m, maximum 200m Ft lehet.

Támogatási kérelem benyújtása 2022.03.01. 00:00-tól 2022.04.08. között lehetséges Vas megyében.

A támogatás maximális mértéke az összes elszámolható költség 100 százaléka.

Javasoljuk a Képviselő- testületnek, hogy a Körmend, Rákóczi u. 5.-7 alatt található felnőtt háziorvosi és felnőtt fogorvosi rendelők felújítására, korszerűsítésére nyújtson be támogatási kérelmet önkormányzatunk.

Körmend, 230/3 és 230/3 hrsz-ek alatti ingatlanok társasházként működnek. Évtizedek óta helyet adnak a földszinten egészségügyi alapellátásnak.

Az elmúlt években minimális beavatkozás történt az ingatlanokban, hiszen a Képviselő-testületnek volt olyan törekvése, hogy az alapellátás egy helyen történő integrálása valósuljon meg a városban. Ennek viszont olyan magas költségei lennének, amelyre pályázati támogatást nem tudtak biztosítani Körmendnek, mivel az egykori járóbeteg szakellátónak helyt adó kórházi épület rengeteg problémával küzd, és műemléknek minősül, ami a beavatkozásokat sajnos még inkább drágítja.

Jelen támogatási konstrukció keretében a maximálisa igényelhető támogatási összeg - 200m Ft- nem teszi lehetővé, hogy a mára már leromlott állapotú, használaton kívüli volt kórházi járóbeteg szakellátásnak helyt adó ingatlanban megvalósítsuk a központ kialakítását, ezért javasoljuk a Képviselő-testületnek, hogy a meglévő Körmend, Rákóczi u. 5.-7 alatti ingatlanban kerüljön sor korszerűsítési munkálatok elvégzésére.

A projekt keretében a meglévő váró és rendelőhelységek felújítását, gépészeti és villamosrendszer cseréjét, akadálymentesítést kívánjuk megvalósítani az igényelhető maximális 200 m Ft elszámolható költség megjelölésével.

Kérem a tisztelt Képviselő-testületet, hogy az előterjesztésben foglaltakat tárgyalja meg!

**Határozati javaslat**

Körmend Város Önkormányzata Képviselő-testülete

1. **támogatja, hogy a** [**Terület- és Településfejlesztési Operatív Program Plusz (TOP Plusz)**](https://palyazat.gov.hu/terlet-s-teleplsfejlesztsi-operatv-program-plusz-top-plusz)**keretében** „Helyi egészségügyi és szociális infrastruktúra fejlesztése ” című TOP\_Plusz-3.3.2-21 kódszámú pályázati felhívásra Körmend város Önkormányzata támogatási kérelmet nyújtson be;
2. A projekt előkészítés költségeként 4.306 e Ft-ot biztosít a költségvetésében

**Körmend, 2022.03.31.**

**Bebes István**

**polgármester**